Varttunut mies sai sakkoja vammantuottamuksesta. Suurikokoinen koira puri 4-vuotiasta korvaan, niskaan ja muualle vartaloon.

Käräjäoikeus on tuominnut koiranulkoiluttajan sakkoihin, kun eläin riistäytyi käsistä ja puri pikkutytön sairaalakuntoon.

Uhri sai sairaalassa vielä kovan kuumeen ja menetti puhekykynsä tai -halunsa.

Koiran omistajan mukaan eläimellä oli pentuna ikävä kokemus, joka saattoi johtaa hyökkäykseen.

Bullmastiffi on mastiffin ja bulldogin risteytys. Se on jalostettu aikanaan jäljestyskoiraksi ja voimankäyttövälineeksi. Kuvituskuva. EPA/AOP

Pirkanmaan käräjäoikeus on tuominnut vuonna 1960 syntyneen miehen vammantuottamuksesta. Tuomittu joutuu maksamaan 40 päiväsakkoa eli hänen tuloillaan 1360 euroa.

Mies ulkoilutti suurikokoista, 60-kiloista bullmastiffia Kangasalla, kun koira repi taluttimen lukon hajalle ja hyökkäsi lähellä olleen 4-vuotiaan tytön kimppuun. Tapahtuma-aika oli kesäkuun lopussa 2017.

Uhrin isä kertoi tapahtumista oikeudessa. Mies oli pyöräilemässä kahden tyttärensä kanssa niin, että ajoi itse lastensa takana. Mies talutti koiraa tien vasemmalla puolella nurmikentällä, ja havainnon mukaan koira alkoi heti tempoa voimakkaasti kohti pyöräilijöitä.

Isän mukaan koira tempoi välillä takajaloillaan, ja taluttaja joutui pitelemään kiinni kaksin käsin. Koiran ääni ”hinkui”, mies kertoi.

Koiran remmi katkesi, ja eläin rynnisti tytön päälle. Syyttäjän mukaan koira hyppi vasten uhria ja puri tätä useaan kohtaan, kuten korvaan, niskaan ja muutaman kerran ranteeseen. Tyttö sai verta vuotavia haavoja, ja hänet toimitettiin sairaalahoitoon.

Koira repi tytön korvalehden ainakin osittain irti. Sairaalassa siihen täytyi ommella 15 tikkiä.

Uhri häpeää arpiaan

Tyttö järkyttyi hyökkäyksestä niin, ettei puhunut sanaakaan kahteen päivään. Hän oli sairaalahoidossa neljä päivää ja sai vielä korkean kuumeen. Isä kertoi pelänneensä, mitä tapahtuu, kun tyttö vain makaa liikkumattomana sängyssä eikä häneen saa minkäänlaista puheyhteyttä.

Oikeudessa kerrotun mukaan tyttö häpeää arpiaan ja pelkää näyttää niitä. Isä arvioi, että tyttö välttyi vakavammilta vammoilta, koska käytti pyöräilykypärää.

Syyttäjä vaati ulkoiluttajalle rangaistusta törkeästä vammantuottamuksesta. Mies itse kiisti syytteen.

Käräjäoikeus katsoi miehen syylliseksi perusmuotoiseen vammantuottamukseen. Mies oli suhteellisen kovassa humalassa, ja koiran käytös oli vanhastaan tiedetty arvaamattomaksi. Todistajien mukaan naapuruston lapset pelkäsivät aggressiivista ja suurikokoista eläintä.

Todistajan mukaan koira oli vastikään purrut erästä naista niin, että tämäkin oli joutunut sairaalahoitoon.

– Vaikka koira oli purrut ihmistä vain muutamaa viikkoa aiemmin, ei tälle kuitenkaan ollut hankittu kuonokoppaa. Tämä osoittaa vastaajassa suhteellisen vakavaa huolimattomuutta, käräjäoikeus perustelee.

Juttu jatkuu kuvan jälkeen.

Nuori uhri tarvitsi runsaasti tikkejä haavoihinsa. Kuvituskuva. NINA SUSI

”Hänellä oli pentuna sellainen kokemus”

Tuomittu mies ei ollut koiran omistaja. Omistajana ollut nainen arveli oikeudessa, että puremiseen johtanut tilanne saattoi olla eläimelle epämiellyttävä. Hän käytti koirasta pronominia ”hän”.

– Hänellä oli pentuna sellainen kokemus, että pyöräilijä ajoi vasemmalla tien reunalla niin, että se kosketti minua. Pelästyin, kaaduin vasemmalla puolellani olleen koiran päällä. Tämä tilanne pyöräilijän aiheuttamana on mahdollisesti jäänyt koiraa vaivaamaan, nainen kertoi.

Koiraa ulkoiluttanut mies määrättiin korvaamaan tytölle 1 800 euroa kivusta ja särystä sekä 2 800 euroa pysyvästä kosmeettisesta haitasta.

Tuomio ei ole lainvoimainen.

Suomen Kennelliiton mukaan bullmastiffi on lähtökohtaisesti rauhallinen seurakoira, mutta sen luonne voi olla puolustushaluinen ja reviirikeskeinen. Bullmastiffi on kehitetty alun perin riistanvartijoiden jäljestyskoiraksi salametsästäjiä vastaan. Koiraa käytettiin myös salametsästäjien kiinniotoissa, toisin sanoen voimankäyttövälineenä.